I en hastighet på opp mot 100.000 kilometer i timen raste den brennende romsteinen over Sogn og Fjordane tirsdag kveld, melder NRK. Arild Bjordal så den lysende kula med blålilla hale fare over himmelen i Førde sentrum før den forsvant bak fjellene. Fra flere steder har astrofysiker Knut Jørgen Røed Ødegaard fått rapporter fra personer som var vitne til den imponerende hendelsen.- Dette er den kraftigste meteoren som er observert i Norge siden i fjor sommer, sier han. På Sunndalsøra skal skinnet fra meteoren ha vært så sterkt at bygningene ble lyst opp. Astrofysikeren opplyser at det har vært uvanlig mange observasjoner av meteorer siste året. - Meteoren som ble observert denne gangen er kanskje på størrelse med en fotball. Den møter bokstavelig talt veggen når den treffer lufta og blir sprengt i småbiter, før den faller ned på bakken som småstein der de blir liggende som meteoritter, forteller Røed Ødegaard.